Tallinngo Unibertsitatea

Tallinngo Unibertsitatea (estonieraz: Tallinna Ülikool) Estoniako goi hezkuntzako erakunde eta ikerketa institutu publikoa da. Estoniako Tallinn hiriburuan kokatua, herrialdeko goi-mailako hezkuntzako hiru erakunde handienetako bat da. QS World University eta Times Higher Education sailkapenek munduko 1000 unibertsitate onenen artean kokatzen dute. Historia Tallinngo Unibertsitatea Estoniako hirugarren unibertsitate zaharrena da, aurrekoa, Tallinngo Unibertsitate Pedagogikoa, 1919an sortu baitzen. Tallinngo Unibertsitatea, bere egungo forman, 2005eko martxoaren 18an sortu zen, Tallinngo hainbat unibertsitate eta ikerketa-erakunderen bat-egitearen ondorioz. Jarduera akademikoak 2023an, 7.000 graduko ikasle inguru zeuden matrikulatuta Tallinngo Unibertsitatean (eta beste 14.000 baino gehiagok parte hartzen zuten etengabeko presatakuntza programetan), eta horri esker Estoniako goi-mailako hezkuntzako hirugarren erakunde handiena da. Graduko ikasleen artean, % 10 nazioartekoak ziren. 846 langile daude unibertsitatean, eta horietatik 475 irakasleak dira. Tallinngo Unibertsitateko Baltic Film, Media, Arts and Communication School zinema, telebista eta ikus-entzunezko ekoizpena ingelesez irakasten duen erakunde bakarra da Iparraldeko Europan, eta eskualdeko zinema eskola handienetako bat ere bai. 2021ean, Times Higher Education World Rankingsek adierazi zuen unibertsitatearen ikerketa koefizientea laugarren altuena zela Baltikoko herrialdeetan. Tallinngo Unibertsitateko campusa Tallinngo Unibertsitatearen campusa hiriko erdigunean dago. Sei eraikin elkartuz osatuta dago, eta denek latinezko izenak dituzte: Terra, Astra, Mare, Nova, Silva eta Vita. Eraikinen artean patio bat dago. Terra Tallinngo Unibertsitateko campuseko eraikin nagusia eta zaharrena da. 1938an eraiki zen Tallinngo College Ingelesarentzat eta gaur egun ondare babespean dago. Mare eraikina 2006an amaitu zen. Nova eraikinak Baltic Film and Media School hartzen du eta 2012an amaitu zen, Astra eraikinarekin batera. Vita eraikina 2020ko urtarrilean amaitu eta inauguratu zen. Unibertsitateko Liburutegi Akademikoa campus nagusitik gertu dago. 1946an Estoniako Zientzien Akademiaren Liburutegi Zentral gisa sortu zen; 2003an unibertsitatearen parte bihurtu zen. Nazioartekotzea Unibertsitatea Europako eta Erdialdeko Asiako 15 erakunde onenen artean sailkatu zen nazioarteko irakasleen ehunekoari dagokionez. 2023an, Taiwanek Txinatar Ikasketetako zentro bat sortu zuen Tallinngo Unibertsitatean. Kirolak eta kultura Tallinngko Unibertsitateak hainbat kultura- eta kirol-jarduera eskaintzen ditu: kirol-kluba, orkestra sinfonikoa, gizonezkoen abesbatza, emakumezkoen abesbatza eta Soveldaja dantza talde folklorikoa. Ikasle nabarmenak Tallinngo Unibertsitate Pedagogikoa Aarne Üksküla (1937-2017), aktore eta antzerki-pedagogoa. Urmas Ott (1955-2008), kazetaria. Sven Lõhmus (1972-), musikaria. Tallinngo Unibertsitatea Krista Aru (1958-2025), historialari, museologo eta politikaria. Veiko Õunpuu (1972-), zinema zuzendaria. Kristen Michal (1975-), politikaria. Merilin Kotta (1982-), filologoa. Keiu Virro (1987-), kritikari eta kazetaria. Birgit Õigemeel (1988-), abeslari eta aktorea. Niina Petrõkina (2004-), patinatzailea. Erreferentziak Kanpo estekak